钦定古今图书集成/理学汇编/字学典/第092卷 > 《唐李嗣真书后品》 > 《总论》
## 钦定古今图书集成/理学汇编/字学典/第092卷 > 《唐李嗣真书后品》 > 《总论》

“昔苍颉造书，天雨粟，鬼夜哭”，亦有感矣。盖德成而上，
谓仁、义、礼、智、信也；艺成而下，谓礼、乐、射、御、书、数也。吾
作诗品，犹希闻偶合神交，自然冥契者，是才难也。及
其作《书评》，而登逸品数者四人，故知艺之为末信也。
虽然，若超吾逸品之才者，亦当敻绝终古，无复继作
也。故斐然有感而作《书评》。虽不足以对扬王休，弘阐
神化，亦名流之美事耳。与夫饱食终日，博奕犹贤，不
其远乎？《项籍》云：“书足以记姓名。”此狂夫之言也。嗟尔
后生，既乏经国之才，又无干城之略，庶几勉夫斯道。
近代虞秘监、欧阳银青、房、褚二仆射、陆学士、王家令、
高司卫等，亦并由此术，无所闲然。其中亦有更无他
技，而俯拾朱绂如此，则虽惭君子之盛烈，苟非莘野
之器，箕山之英，亦何能作诫凌云之台，拂衣碑石之
际耶？今之驰鹜，去圣愈远，徒识方圆而迷点画，亦犹
庄生之叹盲者，《易象》之谈日中终不见矣。《太宗与汉
王元昌、褚仆射》〈遂良〉等，皆授之于史陵。褚首师虞，后
又学史，乃谓陵曰：“此法更不可教人。”是其妙处也。陆
学士柬之受于虞秘监，虞秘监受于永禅师，皆有法
体。今人都不闻师范，又自无鉴局，虽古迹昭然，永不
觉悟，而执燕石以为宝，翫楚凤而称珍，不亦谬哉！其
议论品藻，自王愔以下，王僧虔、袁、庾诸公已言之矣。
而或理有未周，今采诸家之善，聊指同异，以贻诸好
事。其前品已定，则不复铨列；素未曾入，有可指者，亦
复云尔。太宗、高宗皆称“神札，吾所伏事，何敢寓言？”今
始于秦氏，终于唐世，凡八十一人，分为十等。